
HIRDETMÉNY

I. A Pázmány Péter Katolikus Egyetem Egyetemi Doktorandusz Önkormányzat választásának Választási Bizottsága a Pázmány Péter Katolikus Egyetem rektorának 2/2026. sz. rektori utasításának felhatalmazása alapján

a Pázmány Péter Katolikus Egyetem
az Egyetemi Doktorandusz Önkormányzat (EDÖK)
választását
	
2026. november 3. (kedd) délelőtt 9.00 és 2026. november 9. (hétfő) 14.00

közötti időszakra 

kitűzi.

A választás a PPKE Neptun-Unipoll rendszerén keresztül kerül megszervezésre és lebonyolításra. 

II. A választás célja: a Pázmány Péter Katolikus Egyetem Egyetemi Doktorandusz Önkormányzat küldöttgyűlési tagjainak megválasztása egy éves időtartamra, a következő Választmány hivatalba lépéséig, de legfeljebb 2027. december 31-ig terjedő ciklusra. A küldöttgyűlés hivatalos elnevezése: Pázmány Péter Katolikus Egyetem (a továbbiakban: PPKE) Egyetemi Doktorandusz Önkormányzat (a továbbiakban: EDÖK) Választmánya (a továbbiakban: Választmány). A Választmány az EDÖK döntéshozó és végrehajtó szerve.

III. Aktív választójog: 
Aktív választójoggal rendelkezik a PPKE bármely működő doktori iskolájának aktív státuszú doktorandusza, vagy bármely működő doktori iskolájának doktorjelöltje, aki a kapcsolódó doktori képzését 2016. szeptember 1-jét megelőzően kezdte. 
A hallgatói státusz ellenőrzésére a névjegyzék a jelölőlapok gyűjtése megkezdésének napján (2026. október 5-én) kerül sor.

IV. Jelöltté válás: 
1. A választáson jelöltté válhat az Egyetem valamennyi aktív státuszú doktorandusz hallgatója, vagy doktorjelöltje, aki a kapcsolódó doktori képzését 2016. szeptember 1-jét megelőzően kezdte, valamint az – a doktori képzésbe felvételt nyert – személy vagy passzív státuszú doktorandusz hallgató, aki írásbeli nyilatkozatban vállalja, hogy a megválasztandó Választmány megalakulásáig aktív félévre bejelentkezik. Ha a Választmány megalakulásáig a jelölt a fenti feltételt nem teljesíti, a VB a választási eredményét törli, és a választási eredményt az EDÖK Alapszabály 13. § (5) bekezdésében foglaltak szerint állapítja meg.
2. A jelöltté válás feltétele, hogy a jelölhető személy a doktori iskolák honlapján közzétett jelölőlapot, amely adatkezelési hozzájárulást is magában foglal (két példányban, kitöltve és saját kezűleg aláírva) benyújtsa 2026. október 5. napjától (hétfő) 2026. október 16. napjáig (péntek) 14 óra között a saját doktori iskolája titkárságán nyitvatartási időben, illetve elektronikusan eljuttassa a Választási Bizottsághoz az ott.anett@jak.ppke.hu email címre. 
3. A VB a jelölőlap benyújtóját felveszi a jelöltek névjegyzékébe, ha megállapítja, hogy
a) valóban rendelkezik a választáson passzív választójoggal, valamint 
b) bemutatkozásában és céljainak ismertetésében nincs olyan adat vagy cél, amely az egyetem szellemiségével összeegyeztethetetlen.
4. A 3. pontban foglalt feltételek fennállásáról az a) pont tekintetében a doktori iskola titkársága szolgáltat adatot a választási bizottságnak, a b) pont tekintetében – kétség esetén – a választási bizottság kérésére a rektor vagy az általa kijelölt más személy foglal állást.
5. Ezután a doktori iskola (program) titkársága a jelölt jelölőlapját – a Neptun-kód, az adatkezelési hozzájárulás, az aláírás és – igény esetén – az arckép kitakarása után – a doktori iskola honlapján közzéteszi, ahonnan a választók tájékozódhatnak a jelöltekről.
6. A választással kapcsolatos hirdetmények kizárólag az Egyetem területén belül, valamint az Egyetem, az EDÖK, a Doktori Iskolák és a karok hivatalos weboldalain és közösségi média felületein helyezhetők el.

V. Az EDÖK Választmány összetétele: A Választmányban doktori iskolánként, multidiszciplináris doktori iskola esetén tudományáganként, a Hittudományi Doktori Iskola esetébenprogramonként egy-egy tag képviseli a doktoranduszokat.

VI. A választás rendje: 
1. A választás közvetlen és titkos szavazás útján történik a jelen hirdetmény I. pontjában megjelent időszakban a PPKE Neptun-Unipoll rendszerében. A VB a választási időszakot legfeljebb 5 munkanappal meghosszabbíthatja.
2. A Neptun-Unipoll kérdőíven az adott doktori iskola/program/tudományág valamennyi jelöltje szerepel ABC sorrendben. Egy szavazó egy jelöltre szavazhat. 
3. A szavazatot a kitöltött űrlap formájában Neptun-belépést követően, személyesen kell leadni a szavazásra rendelkezésre álló időszakban a Neptun-Unipoll rendszerben. A leadott szavazat nem módosítható.
4. A szavazásra rendelkezésre álló idő letelte után az Oktatási és Tanulmányi Osztály riportot készít a választási bizottság (a továbbiakban. VB) számára a leadott szavazatokról doktori iskolánként (programonként/tudományáganként), és megküldi a VB-nek.
5. A VB a riport alapján összesíti a szavazatokat. Az összesítés ideje alatt a VB tagjain – valamint a törvényességi felügyeletet gyakorló személyen, és az EHÖK elnökség által delegált megfigyelőkön kívül – senki nem tartózkodhat a helyiségben. 
6. A szavazatok összesítését követően jegyzőkönyvbe kell foglalni, hogy melyik jelölt hány szavazatot kapott, illetve hány érvényes és érvénytelen szavazatot adtak le.
7. A választás érvényes, ha azon – az Nftv. 60. § (1) bekezdés b) pontjában foglaltaknak megfelelően – az intézmény nappali képzésben résztvevő doktoranduszainak és doktorjelöltjeinek legalább 25%-a igazoltan részt vett. E feltétel teljesülését doktori iskolánként (programonként/tudományáganként) kell vizsgálni.
8. Amennyiben a választás érvényes, úgy jelölteket doktori iskolánként (programonként/tudományáganként) a kapott szavazatok alapján sorba kell rendezni a legtöbb szavazatot kapottól haladva a legkevesebbet kapott felé. Választmányi mandátumot a lista első helyén szerepelő személy szerez. Ha az első helyen több személy szerepel azonos pontszámmal, a választás eredménytelen.
9. A választási eredményt a választási bizottság a szavazatok összesítését közvetlenül követően megállapítja, majd a teljes választási folyamatról beszámolót készít – a választás törvényességi felügyeletét ellátó – rektor számára, valamint az EDÖK számára. 
10. A választás eredményét urnazárást követően 3 munkanapon belül közzé kell tenni a NEPTUN rendszeren keresztül. A kihirdetés hivatalos időpontja a NEPTUN rendszerben kiküldött értesítő levél elküldésének időpontja. A választási bizottság a választási eredményt egyéb felületen is közzé teheti. Fellebbezni írásban, indoklást mellékelve a kihirdetést követő 3 munkanapon belül lehet a választási bizottságnál.
11. Érvénytelen, illetve eredménytelen választás esetén ismételt választási eljárás kerül kitűzésre. 

Kelt Budapesten, 2026. október 2.

PPKE EDÖK Választás
Választási Bizottsága s. k.

